Radio KonRad

Radio KonRad var en nærradiostasjon som var aktiv i Trondheim fra 1982 til 1990.

Kort historikk

Stasjonen ble startet i 1981 og var opprinnelig en studentradio tilknyttet miljøet rundt Trondheim Konservative Studenterforening, derav navnet Kon(servativ)Rad(io). Den skiftet raskt navn til Radio KonRad, og opplevde en økende lytteroppslutning i løpet av 1982. I begynnelsen holdt stasjonen til i en spesialinnredet kjeller på Moholt studentby, men flyttet i 1985 til nye lokaler i Mediehuset på Vestre Rosten. 

Radiokanalen fremstod tidlig som det politiske motstykket til Radio RV, ettersom den formidlet nyheter fra næringslivet og bl.a refererte fra publikasjoner som The Economist. Etterhvert ble imidlertid den politiske vinklingen nedtonet, og kanalen fremstod i større grad som en moderne radiokanal med brede sendeflater for ungdom. I en presentasjon av programprofilen til Radio KonRad i 1982 het det at sendingene var basert på popmusikk, med appell til ungdom og studenter. Programprofilen var ellers preget av en blanding av musikk, nyhetsstoff, intervjuer og politiske kommentarer. På midten av 80-tallet hadde kanalen 27,5 sendetimer i uken, og engasjerte mer enn 70 medarbeidere. 

I 1985 var radiokanalen med på å dra i gang "Radio-aid"-aksjonen, en norsk innsamlingsaksjon i kjølvannet av den globale Live Aid kampanjen. I forbindelse med denne aksjonen auksjonerte man bort LP-en "Blue Sky" av det norske pop-bandet Creation, der toppbudet stoppet på 2800 kroner.

I 1986 lanserte kanalen sin egen radiobingo. Samme år ble radiokanalen tildelt Næringslivets Nærradiopris for 1985. Juryen la vekt på Radio KonRads formidling av næringsprogrammer og forskningsstoff. I 1987 flyttet kanalen til nye lokaler i Kjøpmannsgata 23. I 1989 flyttet radiokanalen inn i nye lokaler i kjelleren under Drugstore platebar i Trondheim sentrum. I en lytterundersøkelse som Norfakta gjennomførte samme år konkluderte man med at Radio KonRad var den mest populære nærradioen i Trondheims-området.

Sommeren 1990 ble det varslet redaksjonelle endringer i Radio KonRad. Ny sjefredaktør ble ansatt og det ble skissert en ny og mer seriøs redaksjonell profil. Kort tid etterpå var det allikevel slutt for merkenavnet Radio KonRad. Kanalen ble avviklet, men den redaksjonelle profilen ble videreført i den nystartede Radio Trondheim. Flere av medarbeiderne i Radio KonRad ble også med over til Radio Trondheim.

Programposter

Magasiner

Radiostasjonen hadde flere magasinprogrammer som presenterte ulike samfunnsaktuelle og populærkulturelle felt. Blant de mest kjente programpostene var:

MorgenKonRad - Frokostprogram (1984-1988).
Mandagsredaksjonen – Underholdningsprogram med konkurranser og innsendte brev (1984-1988).
SommerKonRad - Sommermagasin (1985-1988).
På hjul -  Ukentlig program om bil, motor & trafikk (1985).
Torskeredaksjonen (1985). 
Like før - Preppy Vorspielradio - Fredagsmagasin (1985).
Konrad Live From Hollywood (1985).
Rockhouse - Musikkprogram (1984-1986).
Formiddagsshow - Formiddagsmagasin (1986-1988).
On the rocks – Spesialprogram for melodiøs hardrock (1986-1989).
Sportskonrad - Sportsprogram (1987).
Rock'n Roll Radio – Spesialprogram for rock (1987-1989).
Lørdagskonrad (1988).
Onsdagskroa – Magasinprogram (1988).
Gjøkeredet – Spesialprogram for film og video (1988).
Take Off – Fredagsmagasin med konkurranser og musikk.
Mini-Timen - Underholdingsprogram med fotballspilleren "Mini" Jakobsen.
Country Roads - Spesialprogram for countrymusikk. 
Ukens Artist - Ukentlig presentasjon av en stor plateartist.

Publikumsinformasjon

På midten av 80-tallet hadde kanalen også egne sendinger for turister, der man, på engelsk, norsk og tysk, informerte om byens severdigheter. I samarbeid med ACEM radio hadde Radio KonRad også en sending som het "Parkeringsradio”. Denne sendingen var et informasjonstilbud til byens bilister vedrørende parkeringssituasjonen i midtbyen i forbindelse med handelsstandens "Toilldager".

Nyheter

I 1987 tegnet Radio KonRad en avtale med Viking Film og deres landsomfattende nyhetsradio, Radio Nettverk. Med denne avtalen fikk kanalen tilgang til en tre minutters nyhetsbulletin som ble sendt en gang hver time.

Hitlister

I tillegg til rene magasinprogrammer sendte også stasjonen flere hitlister. Stasjonens eget hitlisteprogram het Konradtoppenog hadde oppstart i 1982. Dette var, i starten, en slags lokal variant av Ti i skuddet. der lytterne ringte inn og avga sin stemme. Programposten gikk helt frem til slutten av 1980-tallet.

Den andre store hitlisten, Trøndertoppen, var en radiopresentasjon av Adresseavisens ukentlige platebarometer. En av de mest populære programpostene, musikkprogrammet On The Rocks, hadde sin egen månedlige kåring av hardrock-låter kalt 10 on the rocks. Kåringen var basert på lytternes innsendte stemmer. I en periode på slutten av 1980-tallet sendte kanalen også det såkalte "Network Chart Show". En ukentlig nedtelling av de mest populære singlene i Storbritannia.

Se også

 Radio RV
 Radio Trondheim
 Radio Sesam

Referanser

Norske nærradiostasjoner
Kultur i Trondheim